CELEX: C2005/115/65
Language: et
Date: 2005-05-14 00:00:00
Title: Kohtuasi T-123/05: Olivier Chassagne'i 11. märtsi 2005. aasta hagi Euroopa Ühenduste Komisjoni vastu

14.5.2005   
            
            
               ET
            
            
               Euroopa Liidu Teataja
            
            
               C 115/36
            
         Olivier Chassagne'i 11. märtsi 2005. aasta hagi Euroopa Ühenduste Komisjoni vastu
   (Kohtuasi T-123/05)
   (2005/C 115/65)
   Kohtumenetluse keel: prantsuse
   Olivier Chassagne, elukoht Brüssel, esitas 11. märtsil 2005 Euroopa Ühenduste Esimese Astme Kohtule hagi Euroopa Ühenduste Komisjoni vastu. Hageja esindajad on advokaadid Stéphane Rodrigues ja Yola Minatchy, kohtudokumentide kättetoimetamise aadress Luxembourgis.
   Hageja palub esimese astme kohtul:
   
               1.
            
            
               tühistada ametisse nimetava asutuse 9. detsembri 2004. aasta otsus, millega vastati hageja 28. mai 2004. aasta kaebusele, ning kohustada ametisse nimetavat asutust võtma vastavaid meetmeid, mis tulenevad selle tühistamisest;
            
         
               2.
            
            
               otsustada, et igasugune õigustamatu ja ning objektiivselt põhjendamatu diskrimineerimine seoses päritolukoha ja/või teenistuskoha kuulumisega või mittekuulumisega geograafilises mõttes Euroopa maailmajakku, on ebaseaduslik ning seetõttu tunnistada ebaseaduslikuks endiste personalieeskirjade VII lisa artikli 8 lõige 4;
            
         
               3.
            
            
               sõltumata eelnevast meelde tuletada, et Reunion on EÜ asutamislepingu artikli 299 lõike 2 kohaselt ühenduse lahutamatu osa ning allub liikmesriigi liitumise läbi ka Euratomi ning Euroopa Liidu lepingutele ning rõhutada, et selliselt territooriumilt pärit olevatel Euroopa ametnikel on õigus võrdsele kohtlemisele geograafiliselt Euroopas asuva liikmesriigi ametnikega;
            
         
               4.
            
            
               mõista hagejale tekitatud moraalse kahju eest välja sümboolselt üks euro ning 7200 euro suurune summa materiaalse kahju hüvitamiseks;
            
         
               5.
            
            
               jätta kõik kohtukulud kostja kanda.
            
         Õiguslikud alused ja peamised argumendid
   Hageja vaidlustab komisjoni otsuse mitte tunnistada tema kui Prantsusmaa ülemeredepartemangust pärit oleva ametniku enne 1. maid 2004 jõus olnud personalieeskirjade redaktsiooni VII lisa artikli 8 lõigetest 1-3 tulenevat õigust.
   Oma hagi toetuseks toob hageja välja vaidlustatud otsuse õigusliku aluse, st endise ametnike personalieeskirjade VII lisa artikli 8 lõike 4, ebaseaduslikkuse. Hageja arvates on see säte põhjendamata, diskrimineeriv ning rikub Euroopa Liidu põhiõiguste harta artikli 21 lõiget 1.
   Lisaks sellele toob hageja välja põhjendamiskohustuse rikkumise ning mitmete ühenduse õiguse sätete ja põhimõtete, nt nagu hoolitsemiskohustus, ilmne hindamisviga, võrdse kohtlemise põhimõte ning hea halduse põhimõte, rikkumise.